Paartjie se foto laat mens se nekhare rysDie foto wat Shreela Roy op Twitter gedeel het (Foto: sredits/Twitter) ŉ Foto van ŉ paartjie wat op die randjie van ŉ afgrond vir ŉ foto poseer, het groot reaksie uitgelok op sosiale media. Duisende kykers debatteer of die foto eg is en of dit dalk met Photoshop gedokter is. In die foto staan ŉ vrou op die randjie van ŉ skynbaar hoë afgrond en hou ŉ man, wat skynbaar midde-in die lug teen die afgrond afhang, se hand vas. Dit wil voorkom of daar niks anders onder hulle is buiten ŉ pad en ŉ hoë afgrond nie. “Wat keer jou om dít te doen?” het ŉ Twitter-gebruiker gevra toe hy die foto gedeel het. In die kommentaar-afdeling het gebruikers egter gewonder of die foto dalk geredigeer is om soos ŉ gevaarlike foto te lyk en of die paartjie regtig “dom” genoeg was om só te poseer. Talle het gesê “gesonde verstand” en “geen tyd om foto’s te dokter nie” is van die redes hoekom hulle nie soos die paartjie sou poseer nie. Daar is egter ŉ groep gebruikers wat sê die foto lyk maar net gevaarlik as gevolg van die hoek waarteen dit geneem is. Hulle het die ligging uitgeken as Gulek-kasteel in Turkye. Dié Middeleeuse kasteel in Mersin, op 1 500 m bo seespieël, is ŉ gewilde ligging vir toeriste oor die fotogeleenthede wat dit bied. Van die Twitter-gebruikers het ŉ wyer fotohoek van die toneel gedeel wat dit duidelik blyk dat daar ŉ landingstrook onder die oorhang is. Wanneer ŉ foto slim geneem word, lyk dit of daar niks onder die afgrond is nie. All about the angle ???? Reality check! pic.twitter.com/Uu27GEdcKX — Nishal Pradhan (@pradhan_nishal) February 2, 2021